Ego Guillelmus, comes Joviniaci, notum facio tam presentibus quam futuris, quod ego, tam pro me quam pro meis et antecessoribus et successoribus, donavi Deo et ecclesie Deiloci XL solidos census apud Joviniacum, libere, cum omni justicia, cum laudibus et venditionibus ipsius census; insuper libertatem et justiciam et laudes, et venditiones illius census quem a patre meo acceperant in excambium partis quam in Bello-Casneto habebant. Ipsi quoque canonici Deiloci concesserunt mihi, pro hac re, fraternitatem suam et omni tempore missam in ecclesia celebrandam pro me et pro meis. Laudavit hoc uxor mea Aalaet, et frater meus, Gaucherus. Concessi etiam eis corpus meum in ecclesia Deiloci sepeliendum. Hujus rei, ex parte mea testes sunt: Renaudus, decanus; Renaudus Mallis, et Renaudus, filius ejus, et Galterus Marescaudus; Ricardus, camerarius; ex parte comitisse testes sunt: Milo de Genesta; Bovo Farsitus; Galterus Farsitus. Actum est hoc, anno ab Incarnatione Domini Mº Cº LXXº IXº.